b'\n_START_ARTICLE_\nVida Rudolf\n_START_SECTION_\n\xc5\xbdivljenjepis\n_START_PARAGRAPH_\nVida Rudolf je bila edina h\xc4\x8derka Ivana in Josepine Rudolf. Osnovno \xc5\xa1olo je obiskovala v Slovenskih Konjicah, dekli\xc5\xa1ki licej in u\xc4\x8ditelji\xc5\xa1\xc4\x8de v Ljubljani. Delala je kot u\xc4\x8diteljica v dekli\xc5\xa1ki \xc5\xa1oli v Konjicah. Po opravljenem strokovnem izpitu iz glasbe je pre\xc5\xa1la na me\xc5\xa1\xc4\x8dansko \xc5\xa1olo v Vojniku. Ob pou\xc4\x8devanju je pisala zgodbe, \xc4\x8drtice, pravljice in verze in \xc5\xa1tudirala solo petje v Ljubljani, kamor se je leta 1931 tudi preselila. Po kon\xc4\x8dani diplomi je do upokojitve leta 1950 pou\xc4\x8devala na gimnaziji kot profesorica glasbe. Visoko starost je do\xc4\x8dakala v domu upokojencev na Taboru, od koder se je pogosto vra\xc4\x8dala v rodne Konjice.\n_START_SECTION_\nLiterarno delo\n_START_PARAGRAPH_\nPod psevdonimom Stana Vin\xc5\xa1ek je objavljala v revijah \xc5\xbdena in dom, \xc5\xbdenski svet, Na\xc5\xa1a \xc5\xbeena in pod psevdonimom \xc4\x8cmrlj v Totem listu in Pavlihu. V Cicibanu je pisala za otroke, bila prevajalka oper, poeti\xc4\x8dnih iger in dramskih del, pisala je pesmi za slovenske skladatelje.'